У Вікіпедыі ёсць артыкулы пра іншых асоб з прозвішчам Гарбуноў.
**Юрый Мікалаевіч Гарбуноў** (нар. 24 жніўня 1970, Новы Раздзіл, Украіна) — украінскі тэлевядучы, акцёр і шоумен, Заслужаны артыст Украіны.

Біяграфія і кар’ера
-------------------

Нарадзіўся ў горадзе Новы Раздзіл Львоўскай вобласці. Вырас на Івана-Франкоўшчыне. У 1992 годзе скончыў Кіеўскі інстытут тэатральнага мастацтва імя І. Карпенка-Карага.

Пасля заканчэння інстытута пяць гадоў працаваў у драматычным тэатры ў Івана-Франкоўску. Потым пераехаў у Кіеў. У 1997—1998 гг. быў памочнікам рэжысёра ў цэнтры «Арт-Велес», рэжысёрам клуба «Галівуд». Паралельна ў 1998 г. на канале УТ-1 вёў праграму «Три крапки», а ў 1999-м — «Щасливий дзвінок», якая стала для яго дэбютам у прамым эфіры.

У 2000 г. пачаў працаваць на Новым канале. Быў вядучым праграмы «Пад’ём», за якую разам са сваёй партнёркай Машай Ефрасінінай у 2002 г. быў удастоены прэміі «Тэлетрыумф» у намінацыі «Найлепшае тэлевізійнае шоу». Таксама вёў сямейнае шоу «Гатовы на ўсё», шоу «Адзін за ўсіх» і «Цяпер ты ў арміі». У 2005 г. — вядучы праграмы «Пытанне для чэмпіёнаў» на канале СТБ. У чэрвені 2006 года прыйшоў на тэлеканал 1+1, дзе з Марычкай Падалкай пачаў весці інфармацыйна-забаўляльную ранішнюю праграму «Сняданак». З тых часоў з’яўляецца тэлевядучым канала 1+1.

Быў нязменным вядучым усіх сезонаў рэйтынгавага шоу «Танцы з зоркамі», за якое ў 2007 і 2008 гадах разам з Цінай Караль атрымаў яшчэ дзве прэміі «Тэлетрыумф». Таксама быў вядучым шоу «Смакуем», «Зорка + Зорка» і «Суперзорка» на канале 1+1. З верасня 2010 года — адзін з вядучых эксперыментальнага гумарыстычнага шоў «ГПУ» на канале 1+1. У снежні 2011 года — вядучы шоу «Прыгажосць па-ўкраінску». У 2012 годзе вёў гульнявое шоу «Я люблю Украіну». З лютага 2013 года — вядучы забаўляльнага «ПРОСТА шоу». Восенню 2013 года на канале 1+1 стартавала кулінарнае шоу «Вялікі пякарскі турнір», вядучым якога таксама стаў Юрый Гарбуноў. З 11 кастрычніка 2015 года — член журы ў шоу «Маленькія гіганты» на 1+1.

1 снежня 2015 года стаў заслужаным артыстам Украіны.

Фільмаграфія
------------

* 2003 — Заўтра будзе заўтра (Украіна, Расія) — *Мікалай, сельскі міліцыянер*
* 2003 — Неба ў гарошак
* 2006 — Ваўчыца (Украіна) — *акушер-гінеколаг*
* 2006 — Кактус і Алена (Расія, Украіна) — *Маручок, маёр міліцыі*
* 2008 — Роман выхаднога дня (Украіна) — *супрацоўнік агенцтва рытуальных паслуг*
* 2009 — Важкая падстава для забойства — *эпізод*
* 2009 — Даярка з Хацапетаўкі 2: Выклік долі (Расія, Украіна) — *эпізод*
* 2009 — Яе сэрца (Украіна) — *Барыс Сямёнавіч, дырэктар атэлье*
* 2009 — Чырвоная шапачка — *Шарль Пэро*
* 2010 — Толькі каханне
* 2011 — Пончык Люся (Расія, Украіна) — *адвакат*
* 2015 — Апошні маскаль — *Іван, дзядзька Валеры*
* 2016 — Апошні маскаль. Судны дзень — *Іван, дзядзька Валеры / Дзмітрый, бацька Валеры*
* 2016 — Сяло на мільён — *Айцец Любамір*
* 2018 — Сувенір з Адзесы — *Яша Цукер*

### Дубляж

* 2009 — Місія Дарвіна — *крот Сліпко*
* 2016 — Співай — *Бастер Мун*
* 2017 — Фердынанд — *бык Фердынанд*
* 2018 — Выкрадзеная прынцэса: Руслан і Людміла — *Кот Вучоны*

|  |  |
| --- | --- |
| ⚙️   Фота, відэа і аўдыё | Instagram |
| Тэматычныя сайты | Internet Movie Database · КиноПоиск |